KIRJALLINEN KYSYMYS P-1924/03

esittäjä(t): Benedetto Della Vedova (NI) komissiolle

(3. kesäkuuta 2003)

Aihe: Euroopan yhteisön ja Sveitsin valaliiton 21. kesäkuuta 1999 tavara- ja henkilöliikenteestä tekemän sopimuksen rikkominen

Sveitsin valaliitto päätti 20. syyskuuta 2002 ottaa käyttöön suosituimmuusjärjestelmän kotimaisen raskaan liikenteen osalta. Tämän päätöksen ansiosta voivat Etelä-Sveitsiin liikennöivät tai sieltä saapuvat sveitsiläiset ajoneuvot erityisluvalla ja lupatodistuksella (keltainen S-kirjain punaisella pohjalla) ajaa suoraan Gotthardin ja San Bernardinon tunneleiden läpi ilman, että niiden on pysähdyttävä tietyissä paikoissa (tämä on pakollista muille ajoneuvoille). Tällä tavoin odotusaika lyhenee huomattavasti. Lisäksi näiden ajoneuvojen ei tarvitse välittää San Bernardinon tunnelin vuorotteluun perustuvasta yksisuuntaisesta liikenteestä (ikään kuin turvallisuuskysymykset eivät koskisi näitä ajoneuvoja).

Sveitsiläisiä kuljetusyrityksiä koskeva erityiskohtelu ei koske ainoastaan kotimaista liikennettä vaan käytännössä suurta osaa Italiaan ja Pohjois-Eurooppaan suuntautuvista suorista kuljetuksista, koska tavaroiden määräpaikkaa ei valvota tehokkaasti. Sveitsiläiset liikenteenharjoittajat voivat näin ollen kuljettaa tavaraa keskimäärin Italiaan 48 tuntia nopeammin, ne voivat suunnitella työvuoronsa paremmin ja noudattaa sovittuja toimitusaikoja. Etelä-Sveitsiin liikennöivillä EU:sta tulevilla liikenteenharjoittajilla, joihin ei sovelleta erityiskohtelua, ei ole mitään mahdollisuuksia kilpailla paikallisten kuljetusliikkeiden kanssa.

Eikö komissio katso, että Sveitsin hallituksen päätös on ristiriidassa Euroopan yhteisön ja Sveitsin valaliiton 21. kesäkuuta 1999 tavara- ja henkilöliikenteestä tekemän sopimuksen(1) kanssa ja etenkin sopimuksen 32 artiklan kanssa, jossa todetaan muun muassa, että suora tai epäsuora syrjintä liikenteenharjoittajan kansallisuuden, ajoneuvon rekisteröintipaikan tai kuljetuksen lähtö- ja/tai määräpaikan perusteella on kiellettyä?

(1) EYVL L 114, 30.4.2002, s. 91.

Loyola de Palacion komission puolesta antama vastaus

(25. kesäkuuta 2003)

Parlamentin jäsenen mainitsemassa Sveitsin liittoneuvoston säädöksessä säädetään erityisjärjestelystä ainoastaan tiettyjä, Sveitsin sisällä toteutettavia rajat ylittämättömiä kuljetuksia varten ja määrätään 500 Sveitsin frangin sakko S-merkin väärinkäytöstä. Näin ollen sveitsiläiset tuonti- ja vientikuljetukset eivät hyödy S-järjestelystä. Komission käytettävissä olevien tietojen mukaan Sveitsin poliisi valvoo kuljetuksia tiukasti, mikä yhdessä suuren sakon kanssa johtaa siihen, että säädöstä noudatetaan tarkoin.

Komission yksiköt ovat tutkineet kyseistä säädöstä ja päätelleet, ettei kyse tunnu olevan yhteisön ja Sveitsin välistä maaliikennettä koskevassa sopimuksessa tarkoitetusta syrjinnästä, koska S-järjestely koskee rajat ylittäviä kuljetuksia toteuttavia sveitsiläisiä liikenteenharjoittajia samalla tavoin kuin yhteisön liikenteenharjoittajia. Lisäksi yhteisön ja Sveitsin valaliiton sopimus ei koske kuljetuksia Sveitsin sisällä (sopimuksen 2 artiklan 1 kohta). Näin ollen nämä kuljetukset eivät kuulu sopimuksen soveltamisalaan.

Lisäksi on syytä mainita, että S-menettely on voimassa vain noin 23 prosenttia vuodesta. Tänä aikana järjestelystä hyötyy noin 15 prosenttia kuorma-autoista, joten S-säädöksestä hyötyvien kuorma-autojen osuus on 35 prosenttiin vuodessa. On myös syytä selventää, että San Bernardinon tunnelin vuorotteluun perustuva yksisuuntainen liikenne koskee myös S-järjestelyn mukaisesti kulkevaa raskasta liikennettä.